*Poziv za prijavu projekata udruga koje pružaju usluge savjetovališta za žrtve nasilja u obitelji i žrtve seksualnog nasilja u Republici Hrvatskoj za 2021. godinu* **– najčešća pitanja i odgovori**

**1. Može li se jedan prijavitelj istovremeno javiti na oba podpodručja Poziva?**

Jedan se prijavitelj može istovremeno javiti na oba podpodručja Poziva ali financijsku potporu dobiti samo za jedno podpodručje, odnosno projekt. Jedna prijava ne može istovremeno sadržavati oba podpodručja a ukoliko je prijavitelj u mogućnosti istovremeno provoditi aktivnosti jednog i drugog podpodručja, prilikom prijave se mora odlučiti za jedno, odnosno aktivnosti kojeg podpodručja će u provedbi biti dominantne.

**2. Kome se obratiti u svrhu dobivanja Rješenja o ispunjavanju minimalnih uvjeta za pružanje socijalnih usluga savjetovanja i pomaganja i/ili psihosocijalne podrške žrtvama nasilja (licenciju) sukladno Pravilniku o minimalnim uvjetima za pružanje socijalnih usluga (NN 40/14, 66/15, 56/20, 28/21)?**

Zahtjev za utvrđivanje minimalnih uvjeta za pružanje socijalnih usluga savjetovanja i pomaganja i/ili psihosocijalne podrške žrtvama nasilja potrebno je uputiti Ministarstvu rada, mirovinskoga sustava, obitelji i socijalne politike - Zavod za socijalni rad, Sektor za razvoj i unapređenje socijalnih usluga. Ukoliko do isteka roka za prijavu na natječaj ne zaprimite Rješenje, natječajnoj dokumentaciji treba priložiti kopiju Zahtjeva.

**3. Smatra li se Crveni križ prihvatljivim prijaviteljem?**

Ovim Pozivom nisu obuhvaćene aktivnosti udruga za čije financiranje postoje pozicije u Državnom proračunu (npr. Zakon o sportu, Zakon o Studentskom zboru, Zakon o Hrvatskom Crvenom križu, Zakon o lovstvu, Zakon o vatrogastvu, Zakon o vjerskim zajednicama itd.). Ukoliko prijavitelj prijavljuje aktivnosti koje nisu obuhvaćene temeljnim Zakonom i zadovoljava sve ostale formalne uvjete ovog Poziva, može se prijaviti na natječaj.

**4. U Uputama za prijavitelje navedeno je da se za svakog izvoditelja pored životopisa, treba dostaviti i: preslika svjedodžbe ili diplome kao dokaz o završenom stupnju obrazovanja, te potvrda o dodatnoj izobrazbi iz područja rada sa žrtvama nasilja u obitelji kao i dokaz o ukupnom radnom iskustvu, ne stariji od mjesec dana (elektronički zapis (e-radna knjižica) ili potvrda o podacima evidentiranim u matičnoj evidenciji Hrvatskoga zavoda za mirovinsko osiguranje, a koji zapis/potvrda, između ostalih podataka, sadržava i podatke o poslodavcu, početku i prestanku osiguranja, stvarnoj i potrebnoj stručnoj spremi, radnom vremenu, općini rada – prebivališta i trajanju staža osiguranja). Treba li navedenu dokumentaciju dostaviti i za izvoditelje partnerske organizacije ili samo za izvoditelje uduge (prijavitelja)?**

Navedena dokumentacija dostavlja se za sve izvoditelje koji će tijekom provedbe biti u neposrednom kontaktu sa korisnicima projekta.

**5. Treba li udruga partner imati Rješenje o ispunjavanju minimalnih uvjeta za pružanje socijalnih usluga savjetovanja i pomaganja i/ili psihosocijalne podrške žrtvama nasilja (licenciju)?**

Ukoliko ne pruža uslugu savjetovanja i pomaganja žrtvama nasilja, udruga partner ne mora imati navedeno Rješenje, ali treba zadovoljavati ostale formalne uvjete, kako je navedeno u Uputama za prijavitelje.